DA Den Europæiske Unions Tidende C 320/15

RÅDETS UDTALELSE

af 5. juli 2004

om Polens konvergensprogram, 2004-2007

(2004/C 320/08)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 2,

under henvisning til Kommissionens henstilling,

efter høring af Det Økonomiske og Finansielle Udvalg —

AFGIVET FØLGENDE UDTALELSE:

Den 5. juli 2004 gennemgik Rådet Polens konvergensprogram for perioden 2004-2007. Programmet er kun delvist i overensstemmelse med den reviderede »adfærdskodeks for stabilitets- og konvergensprogrammernes indhold og form« og med ESA 95-standarderne.

Den budgetmæssige strategi for programmet tager sigte på at nedbringe det samlede offentlige underskud til under 3 % af BNP i 2007 (med følgende delmål: 5,7 % af BNP i 2004, 4,2 % af BNP i 2005, 3,3 % i 2006 og 1,5 % i 2007) og fastholde en offentlig gældskvote på under 60 % af BNP. I den henseende omfatter programmet en række foranstaltninger (den såkaldte Hausner-plan), som regeringen vedtog i januar 2004, som — hvis de gennemføres fuldt ud — vil føre til en kumulerende korrigering af underskuddet på 5,3 % af BNP gennem yderligere indtægter og opsparing i perioden 2005-2007 (3,3 % af BNP på det sociale område og 2,0 % af BNP i den offentlige administration og statsejede virksomheder). Opfyldelsen af underskudsmålene forudsætter ligeledes en høj vækst i hele programperioden.

På basis af de nuværende oplysninger ser programmets makro-økonomiske scenario ud til at bygge på ret optimistiske antagelser om væksten. Vækstprognosen på 5 % for 2004 og 2005 ser troværdig ud og kunne endda blive højere i 2004, men den vækstudvikling på mellemlang sigt, der forudses i programmet, dvs. en stigning i BNP-væksten på 5,6 % i 2006 og 2007, er udtryk for forholdsvis positive antagelser om både det private forbrug og investeringerne. I den henseende er en fuldstændig gennemførelse af Hausner-planen og den deraf følgende fjernelse af finanspolitiske usikkerheder afgørende for at nå den forventede styrkelse af væksten. Inflationsprognosen ser stort set realistisk ud.

I programmet forudses det, at underskuddet nedbringes til under referenceværdien på 3 % af BNP i 2007. Der er knyttet flere risici til programmålene. Ud over de nævnte risici for negative følger for den makroøkonomiske situation, råder der usikkerhed om gennemførelsen af de påtænkte foranstaltninger, da den planlagte justering ikke bare er kraftigt skudt ud i fremtiden, men heller ikke er fuldt ud forenelig med Hausner-planen. Endelig kan det som følge af Eurostats nylige beslutning om klassifikation af bidragsfinansierede pensionsordninger blive nødvendigt at opjustere de forventede tal for underskuddet med 1,6 procentpoint af BNP. Saldoerne for de offentlige finanser i programmet kan derfor vise sig at være utilstrækkelige til at nedbringe underskuddet til under 3 % af BNP.

Ifølge programmet forventes gældskvoten at stige med 7 procentpoints af BNP i perioden 2003-2007, og stigningen forventes først at ophøre i det sidste år af programmets løbetid. Udviklingen i gældskvoten vil formodentlig blive mindre positiv end angivet i fremskrivningerne på grund af den ovennævnte risiko for udviklingen af underskuddet og en betydelig usikkerhed om de forventede privatiseringsindtægter.

Med hensyn til holdbarheden på længere sigt risikerer Polen at stå over for budgetuligevægte, når omkostningerne i forbindelse med befolkningens aldring skal betales. Selv om pensionsreformen, der går tilbage til 1999, og som indførte et progressivt tredelt pensionssystem — omfattende parametriske ændringer i pay-as-you-go-søjlen, f.eks. begrænsning af muligheden for førtidspension — har mindsket risikoen for langsigtede budgetuligevægte, har den dog ikke elimineret den fuldstændig. For at skabe holdbare offentlige finanser er det af afgørende betydning at sikre et rimeligt overskud på den primære saldo på mellemlang sigt og samtidig gennemføre foranstaltninger for at opveje underskuddet i pensionssystemet og strukturreformer for at fremme erhvervsfrekvensen og begrænse de offentlige virksomheders og sundhedssystemets forpligtelser.

Den 5. juli 2004 fastslog Rådet på grundlag af Kommissionens henstillinger, at der foreligger et uforholdsmæssigt stort underskud i Polen, jf. traktatens artikel 104, stk. 6, og rettede henstillinger i henhold til artikel 104, stk. 7, til Polen med henblik på at bringe denne situation til ophør, i hvilke Rådet gav økonomisk-politisk rådgivning.

Centrale fremskrivninger fra Polens konvergensprogram

2003 2004 2005 2006 2007 Real BNP-vækst ( %) 3,7 5,0 5,0 5,6 5,6 Vækst i beskæftigelsen ( %) – 2,3 – 0,2 1,0 1,8 2,5 Real BNP-vækst ( %) 0,8 2,2 2,8 < 3 < 3 Offentlig saldo ( % af BNP) – 4,1 – 5,7 – 4,2 – 3,3 – 1,5 Offentlig bruttogæld ( % af BNP) 45,3 49,0 51,9 52,7 52,3

(1) EFT L 209 af 2.8.1997, s. 1. De dokumenter, der henvises til i denne tekst, findes på følgende netsted:

http://europa.eu.int/comm/economy_finance/about/activities/sgp/main_en.htm.